Selvom de har leveret soundtracket til mange danskeres ungdomsminder som medlemmer af Shu-Bi-Dua, så har Michael Hardinger og Jørgen Thorup stadig nogle gange svært ved at forstå, at folk rent faktisk kan teksterne til deres sange. - Når vi går i gang med Krig og Fred om en mand, der arbejder i en bank, tænker jeg ikke, at der er nogen, der kender den, siger Michael Hardinger. Han må dog hver gang konstatere, at folk altså er helt med på, at Madsen stjal af kassen. - Når vi spiller den, synger folk med. Vi har lavet 240 sange, og jeg tror, at folk kan de 200 af dem. De må være tatoveret i hjernebarken, siger Michael Hardinger. Oplev Hardinger Band her: Begyndte som fritidsprojekt I 1988 slog Michael Hardinger og Jørgen Thorup sig sammen i gruppen Hardinger/Thorup som et fritidsprojekt ved siden af Shu-Bi-Dua. Musikgruppen hedder nu Hardinger Band, og de turnerer med alle de gode gamle Shu-Bi-Dua-sange. - Det er vildt, at folk kender sangene. Men det er også ved at være 50 år siden, sangene er lavet, siger Jørgen Thorup. Gravhøj blev til gravhund Ved en koncert ved søen i Aabybro i juni 2021, som du kan se et udpluk af længere oppe i artiklen, synger de blandt andet Midsommersangen, som de har udødeliggjort med deres egen melodi. Det var Danmarks Radio, der bad Shu-Bi-Dua om at lave en ny version af Holger Drachmanns ”Vi elsker vort land” fra 1885. - Det kunne vi sagtens. Det tog os tre minutter, og så var den færdig. Vi ændrede ”gravhøj” til ”gravhund”, fordi det skulle være Shu-Bi-Dua. Den er dejligt nem at synge, siger Michael Hardinger. Udover Midsommersangen kan du også høre Fed rock i udplukket fra koncerten.

Opsummering:
Hardinger Band turnerer med alle de store hits fra Shu-Bi-Dua. Hør to af dem her.